P6_TA(2006)0376

Σχέδιο διορθωτικού προϋπολογισμού αριθ. 3/2006

Ψήφισμα του Ευρωπαϊκού Κοινοβουλίου σχετικά με το σχέδιο διορθωτικού προϋπολογισμού αριθ. 3/2006 της Ευρωπαϊκής Ένωσης για το οικονομικό έτος 2006, Τμήμα ΙΙΙ — Επιτροπή, Τμήμα VIII, Μέρος Β — Ευρωπαίος Επόπτης Προστασίας Δεδομένων (11297/2006 — C6-0239/2006 — 2006/2119(BUD))

Το Ευρωπαϊκό Κοινοβούλιο,

- έχοντας υπόψη τη Συνθήκη για την ίδρυση της Ευρωπαϊκής Κοινότητας, και συγκεκριμένα το άρθρο 272, παράγραφος 4, προτελευταίο εδάφιο,

- έχοντας υπόψη τη Συνθήκη για την ίδρυση της Ευρωπαϊκής Κοινότητας Ατομικής Ενέργειας, και συγκεκριμένα το άρθρο της 177,

- έχοντας υπόψη τον κανονισμό (ΕΚ, Ευρατόμ) αριθ. 1605/2002 του Συμβουλίου της 25ης Ιουνίου 2002 για το δημοσιονομικό κανονισμό που εφαρμόζεται στο γενικό προϋπολογισμό των Ευρωπαϊκών Κοινοτήτων [1], και συγκεκριμένα τα άρθρα 37 και 38,

- έχοντας υπόψη το γενικό προϋπολογισμό της Ευρωπαϊκής Ένωσης για το οικονομικό έτος 2006, που εγκρίθηκε οριστικά στις 15 Δεκεμβρίου 2005 [2],

- έχοντας υπόψη τη διοργανική συμφωνία της 6ης Μαΐου 1999 μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία και της βελτίωση της διαδικασίας του προϋπολογισμού [3],

- έχοντας υπόψη το προσχέδιο διορθωτικού προϋπολογισμού (ΠΣΔΠ) αριθ. 3/2006 της Ευρωπαϊκής Ένωσης για το οικονομικό έτος 2006 που υπέβαλε η Επιτροπή στις 22 Μαΐου 2006 (SEC(2006)0633),

- έχοντας υπόψη το σχέδιο διορθωτικού προϋπολογισμού (ΣΔΠ)αριθ. 3/2006 που καταρτίσθηκε από το Συμβούλιο στις 11 Ιουλίου 2006 (11297/2006 — C6-0239/2006),

- έχοντας υπόψη το άρθρο 69 και το παράρτημα IV του Κανονισμού του,

- έχοντας υπόψη την έκθεση της Επιτροπής Προϋπολογισμών (A6-0283/2006),

A. εκτιμώντας ότι το σχέδιο διορθωτικού προϋπολογισμού αριθ. 3/2006 περιλαμβάνει τέσσερα διαφορετικά στοιχεία, και συγκεκριμένα την ενίσχυση της Ευρωπαϊκής Εποπτικής Αρχής του GNSS (Παγκόσμιου Δορυφορικού Συστήματος Πλοήγησης), την αύξηση του προσωπικού του Ευρωπαϊκού Οργανισμού Ασφάλειας της Αεροπορίας και του Ευρωπαϊκού Οργανισμού για τη διαχείριση της επιχειρησιακής συνεργασίας στα εξωτερικά σύνορα, και την αύξηση των πιστώσεων για τον Ευρωπαίο Επόπτη Προστασίας Δεδομένων,

Β. εκτιμώντας ότι η Επιτροπή, στο ΠΣΔΠ αριθ. 3/2006, πρότεινε τη χρηματοδότηση αυτών των πρόσθετων αναγκών με την αύξηση των ιδίων πόρων κατά 3604545 ευρώ,

Γ. εκτιμώντας ότι το Συμβούλιο, στο ΣΔΠ αριθ. 3/2006, αποφάσισε να καλύψει όλες τις προτεινόμενες αυξήσεις αποκλειστικά και μόνο με επαναδιάθεση,

Δ. εκτιμώντας, συγκεκριμένα, ότι το Συμβούλιο επιθυμεί να χρηματοδοτηθούν οι πρόσθετες ανάγκες του Ευρωπαίου Επόπτη Προστασίας Δεδομένων με τη μείωση των πιστώσεων ανάληψης υποχρεώσεων και πληρωμών ενός διοικητικού κονδυλίου στο τμήμα του προϋπολογισμού για την Επιτροπή, το οποίο υπάγεται στην κατηγορία 3 των δημοσιονομικών προοπτικών 2000-2006,

Ε. εκτιμώντας ότι το Κοινοβούλιο συμφωνεί με τη δήλωση της Επιτροπής σχετικά με το ΣΔΠ αριθ. 3/2006 ότι δηλαδή αυτό θα αποτελέσει επικίνδυνο προηγούμενο για όλα τα θεσμικά όργανα καθώς αποσκοπεί στη χρηματοδότηση, κατά την εκτέλεση του προϋπολογισμού, των διοικητικών δαπανών ενός θεσμικού οργάνου με τη λήψη των απαιτούμενων πιστώσεων από τον προϋπολογισμό ενός άλλου θεσμικού οργάνου,

1. υποστηρίζει τις αυξήσεις που πρότεινε η Επιτροπή στο ΠΣΔΠ αριθ. 3/2006 για την Ευρωπαϊκή Εποπτική Αρχή του GNSS, τον Ευρωπαϊκό Οργανισμό Ασφάλειας της Αεροπορίας, τον Ευρωπαϊκό Οργανισμό για τη διαχείριση της επιχειρησιακής συνεργασίας στα εξωτερικά σύνορα και τον Ευρωπαίο Επόπτη Προστασίας Δεδομένων·

2. θεωρεί όμως ότι είναι πολύ νωρίς εντός του οικονομικού έτους για να αποφασισθούν στο σημείο αυτό οι απαιτούμενες αυξήσεις των κονδυλίων με τη μείωση των ποσών άλλων θέσεων οι οποίες ενδέχεται να εκτελεσθούν πλήρως το 2006·

3. απορρίπτει επομένως την πρόθεση του Συμβουλίου να ικανοποιήσει τα αιτήματα για πρόσθετες πιστώσεις μέσω επαναδιάθεσης και συγκεκριμένα να αντισταθμίσει την αύξηση που ζητήθηκε από τον Ευρωπαίο Επόπτη Προστασίας Δεδομένων με τη μείωση του τμήματος του προϋπολογισμού για την Επιτροπή·

4. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή.

[1] ΕΕ L 248 της 16.9.2002, σ. 1.

[2] ΕΕ L 78 της 15.3.2006.

[3] ΕΕ C 172 της 18.6.1999, σ. 1. Συμφωνία όπως τροποποιήθηκε τελευταία με την απόφαση 2005/708/ΕΚ του Ευρωπαϊκού Κοινοβουλίου και του Συμβουλίου (ΕΕ L 269 της 14.10.2005, σ. 24).

--------------------------------------------------